google/wiki40b huggingface dataset:
Κάρλο Αντσελότι

Ποδοσφαιρική Καριέρα

Ο Κάρλο Αντσελότι ξεκίνησε την καριέρα του το 1974 στη Πάρμα Π.Σ..Το 1979 μετακόμισε στην ΑΣ Ρόμα όπου έμεινε για 8 χρόνια ενώ ήταν και αρχηγός της ομάδας. Στη ΑΣ Ρόμα κέρδισε το πρωτάθλημα της Σέριε Α το 1983 και το Κύπελλο 4 φορές. Από το 1987 μέχρι το 1992 αγωνίστηκε στην Μίλαν κερδίζοντας 2 Τσάμπιονς Λιγκ και 2 πρωταθλήματα.

Εθνική

Έκανε το ντεμπούτο του στις 6 Ιανουαρίου 1981 σε παιχνίδι απέναντι στην Εθνική Ολλανδίας. Συμμετείχε στα Μουντιάλ του 1986 και 1990.

Προπονητική Καριέρα

Ξεκίνησε από την ΑΚ Ρετζιάνα 1919 το 1995 στην Β' Εθνική όπου κέρδισε την άνοδο στην Σέριε Α. Συνέχισε στην Πάρμα Π.Σ. όπου τερμάτισε στη 2η θέση του πρωταθλήματος κερδίζοντας θέση Τσάμπιονς Λιγκ όπου έφτασε την ομάδα μέχρι την 5η θέση. Συνέχισε στη Γιουβέντους όπου ξεκίνησε με προϋποθέσεις νικητή αλλά η ανικανότητα στην κατάκτηση του πρωταθλήματος τον έφεραν εκτός ομάδας.  Το 2001 ανέλαβε την ΑΚ Μίλαν, ομάδα στην οποία είχε κρεμάσει τα ποδοσφαιρικά παπούτσια του. Στην πρώτη χρονιά έφτασε στα ημιτελικά του Τσάμπιονς Λιγκ. Τη χρονιά 2002-2003 και μετά από πολλές αλλαγές στο ρόστερ της ομάδας κέρδισε το Τσάμπιονς Λιγκ νικώντας την Γιουβέντους. Ακολούθησαν επιτυχημένα χρόνια καθώς η ΑΚ Μίλαν έφτασε 2 φορές στον τελικό του Τσάμπιονς Λιγκ. Τον Ιούνιο του 2009 εγκαταλείπει για πρώτη φορά την Ιταλία για να συνεχίσει στην Τσέλσι. Στο νησί κατάφερε να πάρει το FA Community Shield το 2009 και πρωτάθλημα και κύπελλο το 2010. Μετά από άσχημη πορεία το 2011 και ανικανότητα στο να βρεθούν παίκτες να αλλάξουν την εικόνα της ομάδας, παρά τα 60 εκατομμύρια για τον Φερνάντο Τόρρες και τα 25 εκατομμύρια για τον Νταβίντ Λουίζ, απολύθηκε από την ομάδα και σύμφωνα με δημοσιεύματα οι νέοι Άραβες ιδιοκτήτες της Παρί Σεν Ζερμέν συμφώνησαν για συμβόλαιο 2 ετών. Στις 30 Δεκεμβρίου 2011 ανακοινώθηκε επίσημα η συμφωνία για 2,5 χρόνια και έγινε ο πιο ακριβοπληρωμένος προπονητής στην Γαλλία με ετήσιες απολαβές περίπου 6 εκ. ευρώ. ο Κάρλο έγινε το Μάιο του 2014 ο μοναδικός προπονητής που έχει κατακτήσει τρεις φορές το Τσάμπιονς Λιγκ, έπειτα από την κατάκτηση του εν λόγω τίτλου από τη Ρεάλ Μαδρίτης.
Τόμας Άτγουντ

Βιογραφικά στοιχεία

Γόνος μουσικού της βασιλικής μπάντας, ο Άτγουντ γεννήθηκε στο Λονδίνο, το 1765, πιθανότατα στο Πίμλικο (Pimlico). Σε ηλικία 9 ετών έγινε χορωδός στο Βασιλικό Παρεκκλήσιο (Chapel Royal), όπου παρέμεινε για 5 χρόνια. Έλαβε εκπαίδευση στη μουσική από τους Τ. Νέαρς (James Nares) και Έ. Άιρτον (Edmund Ayrton). Το 1783 απεστάλη για σπουδές στο εξωτερικό με υποτροφία του πρίγκηπα της Ουαλίας (κατόπιν Γεώργιος IV), ο οποίος είχε εντυπωσιαστεί από την ικανότητά του στο τσέμπαλο. Μετά από δύο χρόνια στη Νάπολη (1783-5), όπου σπούδασε με τους Τσίνκουε και Λατίλα, ο Άτγουντ πήγε στη Βιέννη, όπου έγινε αγαπημένος μαθητής του Μότσαρτ. Μάλιστα, οι ασκήσεις του στη σύνθεση με διορθώσεις από τον μεγάλο Αυστριακό συνθέτη, εκδόθηκαν στη Neue Mozartt Αusgabe X/30/1.
Μετά την επιστροφή του στο Λονδίνο, το 1787, χρημάτισε για μικρό χρονικό διάστημα ως ένας από τους μουσικούς δωματίου του πρίγκιπα της Ουαλίας. Το 1796 επελέγη ως εκτελεστής εκκλησιαστικού οργάνου στον καθεδρικό ναό του Αγίου Παύλου και, τον ίδιο χρόνο, έγινε συνθέτης του Βασιλικού Παρεκκλησίου. Η διασύνδεση με την Αυλή επιβεβαιώθηκε περαιτέρω από το διορισμό του ως μουσικού εκπαιδευτή στη δούκισσα της Υόρκης (1791) και, στη συνέχεια, στην πριγκίπισσα της Ουαλίας (1795). Για τη στέψη του Γεωργίου ΙV συνέθεσε το ανθέμιο O Lord, Grant the King a Long Life, «Κύριε, χάρισε στον βασιλιά μια μακρά ζωή». Ο βασιλιάς, ο οποίος τον είχε παραμελήσει για μερικά χρόνια λόγω της σχέσης του με την πριγκίπισσα της Ουαλίας, τον αποκατέστησε τώρα και, το 1821, τον διόρισε οργανίστα στο ιδιωτικό παρεκκλήσι του στο Μπράιτον.
Λίγο μετά την ίδρυση της Βασιλικής Ακαδημίας της Μουσικής, το 1823, ο Άτγουντ επελέγη ως ένας από τους καθηγητές. Ήταν, επίσης, ένα από τα αρχικά μέλη της Φιλαρμονικής Εταιρείας Λονδίνου, που ιδρύθηκε το 1813. Συνέθετε έναν ύμνο για τη στέψη της Βασίλισσας Βικτωρίας, όταν πέθανε στο σπίτι του στο Τσέλσι, στις 24 Μαρτίου 1838. Ενταφιάστηκε κάτω από το όργανο του καθεδρικού ναού του Αγίου Παύλου. Οι ύμνοι του δημοσιεύθηκαν σε συλλογή, μετά τον θάνατό του, από τον βαφτισιμιό και μαθητή του, Τ. Ουόλμισλι (Thomas Walmisley). Από τις κοσμικές του συνθέσεις, αρκετά τραγούδια και ανθέμια είναι γνωστά και δημοφιλή. Οι πολυάριθμες όπερες που συνέθεσε στην αρχή της ζωής του είναι πλέον, σχεδόν ξεχασμένες. Ο Άτγουντ υπήρξε φίλος με τον Μέντελσον, για τον οποίο εξέφραζε τον θαυμασμό του, σε μια εποχή που το ταλέντο του νεαρού Γερμανού δεν εκτιμήθηκε ιδιαίτερα από την πλειοψηφία των Άγγλων μουσικών.

Μουσική

Ένας τόμος των εκκλησιαστικών συνθέσεων του Άτγουντ, που περιελάμβανε τέσσερα λειτουργικά τυπικά (services), οκτώ ύμνους και εννέα τραγούδια, δημοσιεύθηκε περίπου δεκαπέντε χρόνια μετά το θάνατό του, υπό την επιμέλεια του Τ. Ουόλμισλι. Συνέθεσε 32 όπερες, σε μερικές από τις οποίες χρησιμοποίησε υλικό άλλων συνθετών, συμπεριλαμβανομένου του δασκάλου του, Μότσαρτ. Επίσης, έγραψε μπαλάντες, και τραγούδια στην αγγλική φόρμα, glee.
Επαρχία Ουϊτσί

Πληθυσμός

Ο πληθυσμός του Ουϊτσί είναι 184.047 κάτοικοι.
Α1 Κατηγορία υδατοσφαίρισης ανδρών 2010-2011

Η Α1 Κατηγορία υδατοσφαίρισης ανδρών 2010–2011 ξεκίνησε στις 5 Νοεμβρίου 2010 και ολοκληρώθηκε στις 11 Ιουνίου 2011 με την διεξαγωγή του τελευταίου τελικού ανάμεσα σε Ολυμπιακό και Βουλιαγμένη. Πρωταθλήτρια ομάδα αναδείχθηκε ο Ολυμπιακός για 26η φορά στην ιστορία του και για πέμπτη συνεχόμενη χρονιά.
Στα αξιοσημείωτα της περιόδου, ο Ολυμπιακός με τη νίκη του με 14−6 επί της Λάρισας στις 22 Ιανουαρίου 2011 για την 9η αγωνιστική έφτασε τις 100 συνεχόμενες νίκες σε παιχνίδια για την κανονική περίοδο. Επιπλέον, αυτή η νίκη ήταν η 64η συνεχόμενη σε παιχνίδια κανονικής περιόδου και πλέι οφ μαζί. Το σερί συνεχίστηκε και τη 10η αγωνιστική (101 νίκες στην κανονική περίοδο, 65 νίκες σε κανονική περίοδο και πλέι οφ) όταν ο Ολυμπιακός επικράτησε της Χίου με 14−5, αλλά διακόπηκε άδοξα την 11η αγωνιστική, όταν λόγω των συσσωρευμένων οφειλών της διοίκησης του Ερασιτέχνη Ολυμπιακού (αντιμετωπίζει οικονομικά προβλήματα) προς τους παίκτες, αυτοί αποφάσισαν να απέχουν από τον αγώνα με τη Βουλιαγμένη. Ο Ολυμπιακός αγωνίστηκε με την εφηβική ομάδα, με αποτέλεσμα να γνωρίσει την ήττα με 3−16, η οποία ήταν η πρώτη μετά την ήττα από τον Εθνικό στις 30 Απριλίου 2008 στους τελικούς της περιόδου 2007-2008, ενώ στην κανονική περίοδο είχε να ηττηθεί από τις 26 Φεβρουαρίου 2005 (είχε χάσει και πάλι από τον Εθνικό με 7−6).
Στα αξιοσημείωτα επίσης ήταν η για πρώτη φορά στην ιστορία του πρόκριση του Παναθηναϊκού στην κορυφαία ευρωπαϊκή διασυλλογική διοργάνωση της υδατοσφαίρισης, την Ευρωλίγκα, παλαιότερα γνωστή ως Κύπελλο Πρωταθλητριών.

Οι αλλαγές

Σε σχέση με τα προηγούμενα χρόνια, στο πρωτάθλημα έγιναν κάποιες αλλαγές. Το βαθμολογικό σύστημα άλλαξε εν μέρει, καθώς για κάθε νίκη ο νικητής πλέον έπαιρνε 3 βαθμούς και όχι 2 όπως τις προηγούμενες περιόδους. Οι βαθμοί για την ισοπαλία (1 β.) και για την ήττα (0 β.) έμειναν ίδιοι. Επιπλέον άλλαξε το σύστημα των πλέι οφ. Σε αυτά συμμετείχαν οι τέσσερις πρώτες ομάδες της κανονικής περιόδου και όχι οι 6. Καταργήθηκε η προημιτελική φάση, και οι τέσσερις ομάδες συμμετείχαν απευθείας στα ημιτελικά με τον 1ο και τον 2ο της κανονικής περιόδου να αντιμετωπίζουν με πλεονέκτημα έδρας τον 4ο και τον 3ο αντίστοιχα.
Βάρδα Φουρνέλο

Πλοκή

Ο Χοντρός και ο Λιγνός είναι φαντάροι στον πρώτο παγκόσμιο πόλεμο. Ο Χοντρός είναι με αυτούς που κάνουν επίθεση, ενώ ο Λιγνός έχει διαταγή να μείνει στο χαράκωμα για να το φυλάει. Στο μεταξύ όμως τελειώνει ο πόλεμος, και αυτός μένει εκεί ξεχασμένος και χωρίς να πάρει χαμπάρι τίποτα κάθεται σκοπιά για είκοσι χρόνια. Κάποια μέρα τον ανακαλύπτουνε και το γράφουν όλες οι εφημερίδες. Παίρνει παράσημο και σύνταξη. Ο Χοντρός στο μεταξύ έχει παντρευτεί και έχει επέτειο γάμου. Διαβάζει στην εφημερίδα για τον παλιό του σύντροφο και αποφασίζει να τον πάρει κοντά του. Ο Λιγνός μόλις φτάνει στο σπίτι αρχίζει τις γκάφες, ενώ η γυναίκα του Χοντρού συνέχεια δυσανασχετεί. Μέρα με τη μέρα ο Λιγνός τα κάνει όλο θάλασσα. Χαλάει το αμάξι, διαλύει το γκαράζ και το σπίτι, μέχρι που η γυναίκα του Χοντρού τους πετάει και τους δύο έξω. Μια γειτόνισσα πάει να τους βοηθήσει, αλλά και αυτής ο άντρας γίνεται έξω φρενών, αρπάζει το τουφέκι του και τους κυνηγάει στους δρόμους. Από τους πυροβολισμούς τρομάζουν όλοι οι απατεώνες στις γύρω πολυκατοικίες και αρχίζουν να πηδάνε από τα παράθυρα.
Χεράτ (ζωγραφική)

Με το όνομα Χεράτ στη ζωγραφική φέρεται ιδιαίτερη σχολή, (τέχνη), που αφορά ισλαμική τεχνοτροπία μικρογραφίας που αναπτύχθηκε στη πόλη Χεράτ (του Αφγανιστάν), κατά τον 15ο αιώνα, τότε που ήταν πρωτεύουσα της Περσίας.

Ιστορία

Η τεχνοτροπία αυτή είχε μάλιστα τεθεί υπό την προστασία των Τιμουριδών αφού ξεκίνησε επί εποχής του Σαχ Ροχ, του γιου του Ταμερλάνου, περί το 1400. Έφθασε δε στη μεγαλύτερη ακμή της στην εποχή του Μπαϋσουνκούρ Μιρζά, γιου του Σαχ Ροχ, ο οποίος καλούσε στην Αυλή του τους καλύτερους ζωγράφους της εποχής του, απ΄ όλη τη περιοχή του σημερινού Ιράν και Αφανιστάν. Η τεχνοτροπία αυτή τελικά άνθησε μέχρι το 1507 όταν καταλήφθηκε η Χεράτ και στη συνέχεια λεηλατήθηκε από τους Ουζμπέκους.

Περιγραφή

Η τεχνοτροπία Χεράτ ήταν ζωγραφική κυρίως πάνω σε μετάξι τεμάχια εκ του οποίου κοσμούσαν διάφορα χειρόγραφα κειμενα ποιητικών έργων. Η τεχνική αυτή προήλθε από παλαιότερη τεχνική ζωγραφικής παράδοσης των αρχαίων πόλεων της Ταυρίδας και της Σιράζ. Το κύριο χαρακτηριστικό της τεχνοτροπίας χεράτ ήταν η απεικόνιση της προοπτικής σε παραστάσεις μεμονωμένων ομάδων ανθρώπων ή ζώων ή άλλων τοπίων σε υπερκείμενα επίπεδα με διαδοχική σμίκρυνση έτσι ώστε να διακρίνονται διάφορες παρατάξεις σε βάθος πεδίου δίνοντας την εικόνα ότι κάθε μία είναι πίσω από την άλλη. Κυρίαρχα χρώματα της τεχνοτροπίας αυτής ήταν το πράσινο του σμαραγδιού και η ποικιλία του βαθυγάλαζου με χαρακτηριστική λεπτότητα χρωματισμού. Αργότερα κυρίαρχη μορφή της ζωγραφικής αυτής ήταν ο Μπεχζάντ που υπό την προστασία του Βασιλέα Χουσεΐν Μπαϋκαράχ (1469-1506) δημιούργησε πλήθος εξαιρετικών έργων μερικά των οποίων σώζονται σήμερα σε σημαντικές εθνικές βιβλιοθήκες και μουσεία του κόσμου.

Ένα εξ αυτών των αριστουργημάτων είναι και ο λεγόμενος "Δενδρόκηπος" του 1489, που φυλάσσεται στην Εθνική Βιβλιοθήκη Καΐρου.
POSIX

POSIX (Portable Operating System Interface) στην πληροφορική καλείται το όνομα μιας σειράς πρότυπων που καθορίζουν τις βασικές υπηρεσίες που παρέχει ένα λειτουργικό σύστημα, και κυρίως το API των διαθέσιμων κλήσεων συστήματος. Δημιουργήθηκε με στόχο την εξασφάλιση της συμβατότητας μεταξύ των ποικίλλων λειτουργικών συστημάτων UNIX, έτσι ώστε τα προγράμματα που τρέχουν σε έναν υπολογιστή με UNIX να μπορούν να μεταγλωττιστούν σε οποιονδήποτε άλλον υπολογιστή με UNIX χωρίς να χρειάζεται να τροποποιηθεί ο πηγαίος κώδικας (ή μέρος αυτού). Η συμμόρφωση με το POSIX αποτελεί προϋπόθεση για να μπορεί ένα λειτουργικό σύστημα να ονομάζεται UNIX.
Έντιθ Χάμφρεϊ

Οικογένεια και πρώτα χρόνια της ζωής της

Η Έντιθ Χάμφρεϊ ήταν η μικρότερη από τα επτά παιδιά που επέζησαν, του Τζον Τσαρλς Χάμφρεϊ (1833-1903), ενός υπαλλήλου στο London Metropolitan Board of Works, και της συζύγου του, Λουίζα (το γένος Frost, 1831-1910), μιας δασκάλας. Η ζωή του John Humphrey είχε ξεκινήσει σε κακές συνθήκες.Ο πατέρας του ήταν υποδηματοποιός και ήταν ένθερμος υποστηρικτής της εκπαίδευσης για τις κόρες του, καθώς και τους γιους του. Η Χάμφρεϊ μεγάλωσε σε μια μεσοαστική οικογένεια στο Kentish Town του Λονδίνου. Οι δύο μεγαλύτερες αδερφές της έγιναν δασκάλες, και τα αδέρφια της, ο  Herbert Alfred Humphrey (1868-1951), εφευρέτης της  αντλίας Χάμφρεϊ, και ο William Humphrey (1863-1898), επικεφαλής του Fourah Bay College στο  Freetown της Σιέρα Λεόνε, εκπαιδεύτηκαν σε πανεπιστημιακό επίπεδο.
Η Χάμφρεϊ φοίτησε στο Camden School for Girls και, στη συνέχεια, από το 1891, στο North London Collegiate School, σε ένα από τα πρώτα σχολεία θηλέων στο Ηνωμένο Βασίλειο που πρόσθεσε τη φυσική στο πρόγραμμα σπουδών του. Από το 1893 έως το 1897 σπούδασε χημεία (και φυσική) στο Bedford College του Λονδίνου, με υποτροφία 60 λίρες ετησίως. Με την ολοκλήρωση του πτυχίου της, έκανε αίτηση για Διδακτορικό στο Πανεπιστήμιο της Ζυρίχης.
Κέιτι Κάσιντι

Βιογραφία

Η Κάσιντι γεννήθηκε και μεγάλωσε στο Λος Άντζελες της Καλιφόρνια. Είναι κόρη του γνωστού τραγουδιστή και ηθοποιού Ντέιβιντ Κάσιντι και του μοντέλου Σέρι Ουίλιαμς. Έχει έναν μικρότερο αδελφό τον Μπο, γεννημένο το 1991, απο τον τρίτο γάμο του πατέρα της και δυο αδελφές την Τζένα και την Τζέιμι απο την πλευρά της μητέρας της.
Στην εφηβεία ήταν τσιρλίντερ στην ομάδα California Flyers.

Καριέρα

Η πρώτη της τηλεοπτική εμφάνιση ήταν το 2003 σε ένα επεισόδιο της σειράς the Division στο κανάλι Lifetime κι έπειτα συνέχισε να κάνει γκεστ εμφανίσεις σε διάφορες τηλεοπτικές σειρές. Το 2005 έπαιξε σε 4 επεισόδια της σειράς 7th heaven του καναλιού The WB. 
Έκανε τo κινηματογραφικό της ντεπούτο το 2006, στην ταινία When A Stranger Calls κι ακολούθησαν κι άλλοι μικροί ρόλοι σε αρκετές ταινίες. Αργότερα την ίδια χρονιά πήρε τον πρωταγωνιστικό ρόλο στην ταινία θρίλερ Black Christmas. 
To 2007 εμφανίστηκε σε 6 επεισόδια της τρίτης σεζόν της σειράς Supernatural στο ρόλο της δαίμονας Ruby. Το 2008 ο χαρακτήρας της επέστρεψε στην τέταρτη σεζόν της σειράς, αλλά την αντικατέστησε η ηθοποιός Genevieve Padalecki. 
Τα επόμενα χρόνια έπαιξε σε αρκετές σειρές του CW και το 2012 πρωταγωνίστησε στη σειρά Arrow ως Laurel Lance, μαζί με τον Στίβεν Αμελ. Η Κάσιντι έφυγε απο τη σειρά στο 18ο επεισόδιο της τέταρτης σεζόν, αφού ο χαρακτήρας της σκοτώθηκε, αλλά αργότερα επέστρεψε στην έκτη σεζόν της σειράς στο ρόλο της Black Siren η οποία αναφέρεται ως σωσίας της Laurel Lance. 
Το 2016 υπέγραψε συμβόλαιο με τη Warner Bros για να συμμετέχει σε όλες τις τηλεοπτικές σειρές των κόμικ της DC συμπεριλαμβανομένου του Arrow, του flash και του Legends of Tomorrow. 
Το 2017 η Κάσιντι πρωταγωνίστησε στο βιντεοπαιχνίδι για το PS4, Hidden Agenda.
Το 2013 μαζι με τη φίλη της Lynsey Eaton δημιούργησαν το online blog μοδας Tomboykc.

Προσωπική Ζωή

Η Κάσιντι είναι μέλος των φιλανθρωπικών οργανώσεων H.E.L.P Malawi η οποία αφορά την εκπαίδευση των παιδιών σε όλο τον κόσμο και του ιδρύματος Cybersmile που στοχεύει στην καταπολέμηση του διαδικτυακού bullying. 
Είναι κολλητή φίλη με τους συμπρωταγωνιστές της στη σειρά Arrow, Έμιλι Μπετ Ρικάρντς, Κέιτι Λοτζ και Κόλτον Χέινς
Το 2005 διατηρούσε σχέση με τον ηθοποιό Jesse McCartney.
Απο το 2016 είναι ζευγάρι με τον Matthew Rodgers. Το 2017 το ζευγάρι ανακοίνωσε τον αρραβώνα του μέσω των προσωπικών τους λογαριασμών στο διαδίκτυο. Ο γάμος τους έγινε στις 8 Δεκεμβρίου του 2018 στην Καλιφόρνια.
Τουλίπα

Χαρακτηριστικά

Οι τουλίπες είναι βολβόριζα φυτά και ο βολβός τους είναι ωοειδής και καλύπτεται από διάφορους μεμβρανοειδείς χιτώνες καστανού χρώματος.
Ο πολλαπλασιασμός τους γίνεται με τους βολβούς αυτούς, οι οποίοι δημιουργούν υπόγεια ριζώματα και, με τη σειρά τους, τα ριζώματα αυτά νέους βολβούς, και έτσι μπορούν να δημιουργηθούν ολόκληρες αποικίες.
Τα φύλλα της τουλίπας είναι μακριά και σαρκώδη, αυλακωτά με σχήμα λογχοειδές ή ωοειδές.
Από το κέντρο των φύλλων βγαίνει ένας μακρύς βλαστός που φτάνει σε ύψος τα 70 εκατοστά και φέρει στην κορυφή του ένα μόνο μεγάλο άνθος, σχήματος κυπέλλου, μονόχρωμο σε ποικίλους χρωματισμούς.
Τα κύρια χρώματα των ανθέων της τουλίπας είναι το κίτρινο και το κόκκινο, αλλά βρίσκουμε και λευκά, πορφυρά και ροζ άνθη.
Ο καρπός της τουλίπας είναι κάψα τριγωνικού σχήματος που φέρει πολλά μικρά σπόρια.
Οι τουλίπες φύονται σε βραχώδεις περιοχές, ορεινές και ημιορεινές, εκεί όπου αναπτύσσονται και άλλα ποώδη φυτά.
Ορισμένα είδη τουλίπας έχουν σχέση με καλλιεργούμενες περιοχές, ιδιαίτερα αυτές όπου φύονται και σιτηρά.
Μεγάλες οργανωμένες καλλιέργειες του φυτού βρίσκονται στην Ολλανδία, που καλύπτουν τεράστιες εκτάσεις γι' αυτό η Ολλανδία ονομάζεται και ‘’χώρα της τουλίπας’’.

Ελληνικοί μύθοι για την τουλίπα

Σε πολλούς Ελληνικούς μύθους αναφέρεται η λέξη τουλίπα. Μύθοι που σχετίζονται με την ιστορία της γέννησής της . Ένας από αυτούς τους μύθους : Στην Ανατολή (Κουρδιστάν) κάποτε ήταν ένας πρίγκιπας Κούρδος που τον έλεγαν (Φαρχάντ) (Farhad) . Ήταν πολύ ερωτευμένος με τη (Σιρίν) (Shirin). Μια μέρα η αγαπημένη του σκοτώθηκε , ο Φαρχάντ τότε έπεσε με το άλογό του σε έναν γκρεμό θέλοντας να αυτοκτονήσει. Το αίμα του απλώθηκε στο έδαφος και κάθε σταγόνα του έγινε τουλίπα. Από εκείνη την στιγμή η τουλίπα έγινε το έμβλημα της απόλυτης αγάπης.
Ντιέγο Γοδίν

Σε συλλόγους

Ξεκίνησε να αγωνίζεται επαγγελματικά  το 2003 στη Σέρο και τρία χρόνια αργότερα πήρε μεταγραφή για τη Νασιονάλ, στην οποία έγινε αρχηγός. Το 2007 υπέγραψε στη Βιγιαρεάλ, όπου έμεινε για τρία χρόνια. Τον Αύγουστο του 2010 έγινε παίκτης της Ατλέτικο Μαδρίτης και κατέκτησε ένα πρωτάθλημα (2013-2014), ένα Κύπελλο και ένα Σούπερ Καπ Ισπανίας. Επίσης, κατέκτησε δύο Γιουρόπα Λιγκ (2011-2012 και 2017-2018) και δύο ΟΥΕΦΑ Σούπερ Καπ, ενώ έφτασε δύο φορές στον τελικό του Τσάμπιονς Λιγκ. Επιπλέον, επελέγη στην καλύτερη ενδεκάδα της Πριμέρα Ντιβιζιόν τις σεζόν 2013–14 και 2015–16, στην καλύτερη ομάδα του Τσάμπιονς Λιγκ τις σεζόν  2013–14, 2015–16 και 2016–17 και στην καλύτερη ομάδα της ΟΥΕΦΑ για το 2014.
Το Μάιο του 2019 ο Γοδίν ανακοίνωσε ότι θα αποχωρήσει από την Ατλέτικο στο τέλος της περιόδου 2018-19. Από τον Ιούλιο του 2019 είναι παίκτης της Ίντερ.

Στην εθνική ομάδα

Στην Εθνική Ουρουγουάης αγωνίζεται από το 2005. Έχει λάβει μέρος στα Μουντιάλ του 2010, του 2014 και του 2018. Επιπλέον, έχει συμμετάσχει στα Κόπα Αμέρικα του 2007, του 2011 κατακτώντας τον τίτλο, , του 2015 και του 2019. Έχει αγωνιστεί επίσης στο Κύπελλο Συνομοσπονδιών του 2013 και στο Κόπα Αμέρικα Σεντενάριο.
Ο αναπαυόμενος Άρης (Εθνικό Μουσείο Θερμών, Ρώμη)

Ο αναπαυόμενος Άρης ήταν αριστουργηματικό γλυπτό, έργο του αρχαίου Έλληνα γλύπτη Σκόπα ή του Λυσίππου. Σήμερα σώζεται μαρμάρινο αντίγραφό του, ρωμαϊκής εποχής, γνωστό επίσης με την επωνυμία Άρης του Λουντοβίζι, το οποίο εκτίθεται στο Εθνικό Αρχαιολογικό Μουσείο της Ρώμης (Museo Nazionale Romano) στη Ρώμη, στο παλάτσο Αλτέμπς.

Περιγραφή

Το γλυπτό παριστάνει τον θεό Άρη σε νεαρή ανδρική ηλικία, με αγένειο πρόσωπο. Είναι καθισμένος σε βράχο, επάνω στα λάφυρα που κέρδισε στη μάχη. Στο πλευρό του, ο βρεφικός Έρως παίζει ξέγνοιαστος.
Μια απεικόνιση του γλυπτού χρησιμοποιείται ως έμβλημα για τον Αθλητικό Σύλλογο Άρη.
Έφη Πίκουλα

Βιογραφία

Τελείωσε τη Δραματική Σχολή Αθηνών και πρωτοεμφανίστηκε το 1982. Έγινε γνωστή μέσα από τις ταινίες της δεκαετίας του '80 και η καριέρα της τελείωσε με το τέλος της πολύχρονης καθημερινής σειράς "Λάμψη" το 2005 στην οποία έπαιζε από το 1991.
Παντρεύτηκε το 1986 με τον Τάκη Βουγιουκλάκη, αδερφό της Αλίκης Βουγιουκλάκη. Ζει στην Αθήνα.
Ιωάννης Β΄ του Νεβέρ

Βιογραφία

Ήταν γιος του Φιλίππου Β΄, κόμη του Νεβέρ και της Μπόνης του Αρτουά, αδελφής του Καρόλου κόμη του Ε, τον οποίο, αφού πέθανε άτεκνος, τον διαδέχθηκε στην κομητεία του Ε. 
Τους τίτλους του Νεβέρ και του Ρετέλ (Rethel) κατείχε ο μεγαλύτερος αδελφός του Κάρολος Α΄ του Νεβέρ που ήταν άτεκνος και μετά τον θάνατό του πέρασαν στον αδελφό του Ιωάννη (1464). Ο ίδιος δεν είχε αποκτήσει γιο και τον διαδέχθηκε ο εγγονός του Ένγκελμπερτ, από την κόρη του Ελισάβετ, η οποία είχε παντρευτεί τον Ιωάννη Α΄, δούκα του Κλεβ.
Τρινέμεια

Τοποθεσία της αρχαίας Τρινεμείας

Ο δήμος της Τρινεμείας, ήταν δήμος των Μεσογείων. Η τοποθεσία του δήμου, σύμφωνα με τη γνώμη των περισσότερων ερευνητών, βρισκόταν στα βόρεια της Αθήνας και παρά την ασαφή πληροφορία, που παρέχεται από τον Στράβωνα, ο οποίος λέει ότι εκεί ήταν οι πηγές του ποταμού Κηφισού, χωρίς να διευκρινίζει ποιους από τους παραποτάμους του θεωρούσε ως την πηγή του,  εκτιμάται ότι μια πολύ καλή τοποθεσία για αυτόν το δήμο είναι πιθανώς η περιοχή κατά μήκος της νοτιοδυτικής πλευρά του Πεντελικού όρους, κοντά στον Κοκκιναρά, βορειοανατολικά της Κηφισιάς και πιο συγκεκριμένα στο κέντρο των περιοχών, οι οποίες αποτελούσαν παλαιότερα το Μπογιάτι, δηλαδή ανάμεσα στον Άγιο Στέφανο Αττικής (πρώην Νέο Μπογιάτι) και την Άνοιξη Αττικής (πρώην Παλαιό Μπογιάτι).
Από τους ερευνητές του 19ου αιώνα, ο Ιάκωβος Ρίζος Ραγκαβής θεωρούσε ότι ο δήμος Τρινεμείας βρίσκονταν στην περιοχή Φασίδερον, ενώ ο Διονύσιος Σουρμελής, πίστευε ότι ο δήμος Τρινεμείας βρίσκονταν στο χωριό Μαούνια.

Η συμμετοχή του δήμου στην αρχαία Βουλή

Ο δήμος, η ύπαρξη του οποίου επιβεβαιώνεται και από διάφορες επιγραφές που έχουν βρεθεί, ως μέλος της Κεκροπίδας φυλής, συμμετείχε με 2 βουλευτές στην αρχαία Βουλή των 500, κατά την πρώτη περίοδο (508 – 307/306 π.Χ.). Κατά τη δεύτερη περίοδο (307/306 – 224/223 π.Χ.). ο δήμος είχε επίσης 2 βουλευτές στη Βουλή των 600. Στις επόμενες περιόδους: Την τρίτη περίοδο (224/223 – 201/200 π.Χ.), την τέταρτη περίοδο (201/200 π.Χ. – 126/127), καθώς και την πέμπτη περίοδο (126/127 – 3ος αιώνας) παραμένει άγνωστος ο αριθμός των βουλευτών–αντιπροσώπων.

Οι κάτοικοι της Τρινεμείας

Ο δημότης της αρχαίας Τρινεμείας ονομαζόταν Τρινεμεύς,  ή Τρινεμεεύς ή Τρινεμειεύς ή Τρινεμεέας. Είναι μάλλον δυνατόν, μελλοντικά, να εξαχθούν κάποια ασφαλέστερα συμπεράσματα, για το δήμο αυτό, από ορισμένες σύγχρονες ανασκαφές, οι οποίες έφεραν στο φως, κοντά στον Κοκκιναρά, αρχαίο λατομείο με γκρι-μπλε μάρμαρο, μια οδό για τη μεταφορά του μαρμάρου αυτού στην Αθήνα και από ανασκαφές σε διάφορα αγροκτήματα. Επίσης, κοντά στην πηγή που προσδιορίζεται από το Στράβωνα βρέθηκαν τα λείψανα από ναό, πιθανότατα αφιερωμένο στη θεότητα του ποταμού Κηφισού.

Προσωπικότητες από την Τρινέμεια

Υπήρξαν διάφοροι γνωστοί πολίτες από το δήμο της Τρινεμείας, όπως ο Δημήτριος ο Τρινεμεεύς, ο Δημοκράτης ο Τρινεμεεύς, ο Δημοφών ο Τρινεμεεύς γιος του Δημητρίου, ο Διονύσιος ο Τρινεμεεύς γιος του Διονυσίου  κ.α.
Γουλιέλμος ο Λευκόχειρ

Βιογραφία

Ήταν ο τέταρτος γιος του Θεοβάλδου Β΄ κόμη της Καμπανίας και της Ματίλντας των Σπόνχαϊμ, κόρης του Ένγκελμπερτ δούκα της Καρινθίας. Η αδελφή του Αδέλα παντρεύτηκε τον Λουδοβίκο Ζ΄ της Γαλλίας και είχαν τον Φίλιππο Β΄, την Αγνή (Άννα), κά τέκνα.
Γεννήθηκε στο Μπρος του Ιλ-ντε-Φρανς και υπηρέτησε ως επίσκοπος του Σαρτρ το 1165, αρχιεπίσκοπος του Σαν (1169-1176) και αρχιεπίσκοπος του Ρενς (1175-1202), ο πρώτος ευγενής της Γαλλίας που έλαβε αυτό το αξίωμα. Έχρισε τον ανιψιό του Φίλιππο Β΄ ως συμβασιλιά της Γαλλίας.
Ο πάπας Αλέξανδρος Γ΄ τον έκανε καρδινάλιο-ιερέα της Σάντα Σαμπίνα το 1179 και από αυτή τη θέση υπέγραφε τις αποφάσεις (bullae) το διάστημα 1179-1201. Το 1202 απεβίωσε σε ηλικία 67 ετών. Η ανιψιά του Αγνή (βαπτίστηκε Άννα στην Κωνσταντινούπολη) παντρεύτηκε τον Αλέξιο Β΄ Κομνηνό, μετά τον Ανδρόνικο Α΄ Κομνηνό και έπειτα τον Αλέξιο Βρανά.
Νικολάι Νικίτιν

Βιογραφία

Ο Νικίτιν γεννήθηκε στο Τομπόλσκ της Σιβηρίας. Ο πατέρα του ήταν μηχανικός τυπογραφείου ενώ αργότερα δούλευε ως νομικός υπάλληλος. Ένα δάγκωμα φιδιού στα 17 του, του δημιούργησε μόνιμο πρόβλημα στο πόδι. Το 1930 αποφοίτησε από την Πολυτεχνικό Πανεπιστήμιο του Τομσκ με ειδικότητα στις κατασκευές.
Το 1932 σχεδίασε τον σιδηροδρομικό σταθμό του Νοβοσιμπίρσκ. Το 1937 ήδη ζούσε και δούλευε στην Μόσχα. Ασχολήθηκε με τους υπολογισμούς της θεμελίωσης του μνημειώδους Παλατιού των Σοβιέτ που θα κατασκευαζόταν στην θέση του κατεδαφισμένου Καθεδρικού του Χριστού Σωτήρος. Ο Νικίτιν πέθανε στις 3 Μαρτίου 1973 και θάφτηκε στο Κοιμητήριο Νοβοντέβιτσι.
Ερρίκος Δ΄ του Μεκλεμβούργου

Βιογραφία

Ήταν ο πρωτότοκος γιος του Ιωάννη Δ΄ δούκα του Μεκλεμβούργου και της Αικατερίνης των Άνχαλτ, κόρης του Έρικ Δ΄ δούκα της Σαξονίας-Λάουενμπουρκ.
Το 1477 απεβίωσε σε ηλικία 60 ετών και τον διαδέχθηκε ο τρίτος γιος του Μάγκνους Β΄.
Καλλιφώνιο όρος

Το Καλλιφώνιο είναι βουνό στην ενδοχώρα της βόρειας Πελοποννήσου και στην πρώην Επαρχία Καλαβρύτων. Αποτελεί τμήμα-προέκταση της οροσειράς του Ερύμανθου.
Η υψηλότερη κορυφή του βρίσκεται μεταξύ των χωριών Λεχούρι και Άνω Βλασία του Δήμου Καλαβρύτων και φτάνει το υψόμετρο των 1.996 μέτρων. Στις νοτιοανατολικές παρυφές του βρίσκεται και το ομώνυμο χωριό, που παλιότερα ωστόσο ονομαζόταν "Σαβάνι". Όπως και ο Ερύμανθος, στο μεγαλύτερο μέρος του καλύπτεται από δάση πεύκων, ελάτων, δρυών και πρίνων.

Λοιπά στοιχεία

Σύγχρονοι μελετητές βασιζόμενοι στις πληροφορίες που δίνουν αρχαίοι συγγραφείς ταυτίζουν το όρος Καλλιφώνιο με το αρχαίο αρκαδικό βουνό Λαμπεία. Ο Παυσανίας αναφέρει ότι η Λαμπεία ήταν ιερό όρος του Πάνα και ότι από εκεί πήγαζε ο ποταμός Ερύμανθος. Σύμφωνα με τη μυθολογία στο όρος αυτό συνέλαβε ο Ηρακλής τον Ερυμάνθιο κάπρο, κατά τον τρίτο άθλο του.